
A mozaikcsaládban betöltött szerepek szociálpszichológiai aspektusai

A dolgozat célja a mozaikcsaládok családspecifikus elemeinek feltárása. A társadalom egyik meghatározó alappillére a család, mely az elmúlt évtizedekben folyamatosan változik, e változás egyik eleme a mozaikcsaládok és az abban élő gyermekek számának növekedése. A mozaikcsaládok olyan speciális csoportok, melyek feltevésem szerint a nukleáris családtól eltérő kihívásokkal küzdenek, e kihívások feltérképezése a kutatás célja, nem titkolt szándékom pedig, hogy megoldásokat is keressek a felmerülő problémák kezelésére, még inkább megelőzésére.
A kvalitatív kutatás alapjául szakirodalom elemzés, családokkal foglalkozó szakemberekkel készített szakértői interjúk és az érintettekkel készült félig strukturált interjúk szolgálnak. Az interjúalanyok többféle mozaikcsalád különböző szerepeit képviselik és mutatják be a mozaikos – sokszor egyúttal nagycsaládos – életformát az adott családtag szemszögéből.
A dolgozat fő megállapítása, hogy a mozaikcsaládoknak kialakulásukból és összetételükből adódóan speciális feladatokkal és kihívásokkal kell megküzdeniük, a családok minden tagja fokozott igénybevételnek van kitéve, legyen az érzelmi, fizikai igénybevétel, többlet kiadás vagy fokozott időigény. A megnövekedett igénybevétel több erőforrást is igényel, ezek az erőforrások azonban végesek.
A mozaikcsaládban a gyermek szerepe különös figyelmet igényel: nem volt döntéshozó szerepben a helyzet kialakulását illetően, de a fokozott forrásigény nála is jelentkezik, ugyanakkor a nukleáris családhoz képest ez a forrás még kevesebb is lehet. A mozaikcsalád hosszútávú elkötelezettség, nem feltétlenül szűnik meg a gyermekszerep vagy az alap mozaikcsalád megszűnésével.
A mozaikcsaládokban a család kialakulása és működése során számos szociálpszichológiai jelenség megfigyelhető, a család, mint csoport jellegzetessége, specifikussága miatt. A családban betöltött szerepek a nukleáris családhoz képest más és többféle szerepelvárással, többlettartalmakkal és akár többletterhekkel, szereptorlódásokkal, szerepzavarokkal járhatnak.
Az embereket, családtagokat összekötő érzelmek örökérvényűek, generációkon átívelnek, azonban a családnak, mint működőképes csoportnak és a családi szerepeknek folyamatosan alkalmazkodniuk kell a változó körülményekhez.




